*Tämä artikkeli käsittelee musiikkialbumia. Aerial -pelinimeä käyttävää elektronisen urheilun ammattilaista käsitellään artikkelissa Jani Jussila.*

**Aerial** on Kate Bushin kahdeksas studioalbumi vuodelta 2005. Se koostuu kahdesta levystä, joista ensimmäinen on nimeltään *A Sea of Honey*. Jälkimmäinen, *A Sky of Honey*, on yhden päivän tarinan kertova teemalevy. Albumilla Kate Bush teki yhteistyötä muun muassa Michael Kamenin ja Rolf Harrisin kanssa. Sen julkaisuhetkellä Bushin edellisestä levystä oli ehtinyt vierähtää 12 vuotta. Äänitteen kannessa on mustarastaan laulua kuvaava ääniaalto. Tämä onkin sopivaa, sillä toisella levyllä linnunlaulua käytetään monessa kohtaa instrumenttina.

Ensimmäisellä viikollaan Britannian albumilistalla *Aerial* sijoittui kolmanneksi. Suomessa se oli parhaimmillaan virallisen listan kakkosena. Britanniassa *Aerial* on myynyt platinaa ja Suomessa kultaa.

*Aerial* on yksi kriitikoiden eniten arvostamista Kate Bush -albumeista, vaikka vastakkaisiakin mielipiteitä on esiintynyt. Brittiläinen musiikkilehti Mojo valitsi sen vuoden 2005 kolmanneksi parhaaksi albumiksi.

Singlet
-------

Ensimmäinen levyltä julkaistu single oli "King of the Mountain", joka ilmestyi 26. lokakuuta 2005. Kappaleessa on viittauksia Elvikseen ja elokuvaan *Citizen Kane*. Raita esitettiin ensimmäisen kerran BBC Radio 2 -kanavalla syyskuussa 2005. Kappale sijoittui parhaimmillaan neljänneksi Ison-Britannian singlelistalla. Se oli siten Kate Bushin ensimmäinen kärkiviisikkoon yltänyt single 20 vuoteen ja kaikkiaan hänen kolmanneksi paras sijoituksensa Britannian listalla.

Kappaleet
---------

**Levy 1:** *A Sea of Honey*

1. King of the Mountain – 4.53
2. \pi – 6.09
3. Bertie – 4.18
4. Mrs. Bartolozzi – 5.58
5. How to Be Invisible – 5.32
6. Joanni – 4.56
7. A Coral Room – 6.12

**Levy 2:** *A Sky of Honey*

1. Prelude – 1.26
2. Prologue – 5.42
3. An Architect’s Dream – 4.50
4. The Painter’s Link – 1.35
5. Sunset – 5.58
6. Aerial Tal – 1.01
7. Somewhere in Between – 5.00
8. Nocturn – 8.34
9. Aerial – 7.52

Huomioita
---------

Kappaleessa "\pi" Kate Bush laulaa piin desimaaleja yli sata kappaletta. Fanit ovat kuitenkin havainneet, että hän jättää 22 desimaalia välistä. Viimeinen laulettu desimaali on järjestyksessään 137:s, joka on hienorakennevakion käänteislikiarvo. Ei ole tiedossa, onko kyseessä sattuma.

Kappale "Bertie" on nimetty Kate Bushin pojan mukaan ja kertoo äidinrakkaudesta. "Joannin" aiheena on puolestaan Jeanne d’Arc. 

Pianolla säestetty A Coral Room käsitellee Kate Bushin äidin kuolemaa. 

Albumin tekstilehtiön keskiaukeamalla oleva James Southallin nimiin merkitty maalaus on itse asiassa sopivaan kokoon rajattu ja peilikuvaksi käännetty Joseph Edward Southallin teos *Fishermen and Boat* vuodelta 1923. Kuvassa olevan veneen kylkeen on myös lisätty nimi "AERIAL".

Arvostelut
----------

* Desibeli.net: 4.5/5 tähteä
* Soundi: 4/5 tähteä

Lähteet
-------

1. ↑  Aerial rateyourmusic.com. Viitattu 9.5.2022.
2. ↑  Alexis Petridis: Kate Bush, Aerial  4.11.2005. Guardian Unlimited. Viitattu 8.3.2007. (englanniksi)
3. ↑  *Aerial*-CD-levyn tekstilehtiö, EMI 2005
4. ↑  Kate Bush: Aerial Musiikkituottajat ry.
5. ↑  Statistics/Certified Awards, kirjoita levyn nimi "Song title"-kenttään The BPI. Viitattu 8.3.2007. (englanniksi)
6. ↑  Kulta- ja platinalevyt Musiikkituottajat ry.  Arkistoitu 4.3.2016. Viitattu 5.11.2011.
7. ↑  Kate Bush: Aerial (2005): Reviews Metacritic.com. Viitattu 8.3.2007. (englanniksi)
8. ↑  Kate Bushilta uusi albumi  31.08.2005. EMI
Finland. Viitattu 8.3.2007.
9. ↑  Thom Jurek: Aerial All Music Guide. Viitattu 8.3.2007. (englanniksi)
10. ↑  Simon Singh: Curse of a festive pedant  20.12.2005. Telegraph newspaper online. Viitattu 8.3.2007. (englanniksi)
11. ↑  Tom Doyle: "I’m not some weirdo recluse"  28.10.2005. Guardian Unlimited. Viitattu 8.3.2007. (englanniksi)
12. ↑  Soundi 12/2005 sivu 40
13. ↑  Fishermen and Boat by Joseph Edward Southall The Victorian Web. Viitattu 8.3.2007. (englanniksi)
14. ↑  Kate Bush: Aerial Viitattu 12.12.2022.
15. ↑  Kate Bush: Aerial Viitattu 12.12.2022.

Kate Bush

|  |  |
| --- | --- |
| Studioalbumit | 
* The Kick Inside (1978)
* Lionheart (1978)
* Never for Ever (1980)
* The Dreaming (1982)
* Hounds of Love (1985)
* The Sensual World (1989)
* The Red Shoes (1993)
* Aerial (2005)
* 50 Words for Snow (2011)

 |
| Livealbumit | 
* Live at Hammersmith Odeon (1994)

 |
| Kokoelmat | 
* The Single File (1984)
* The Whole Story (1986)
* This Woman’s Work (1990)
* Director’s Cut (2011)

 |
| EP:t | 
* On Stage (1979)
* Kate Bush (1983)

 |
| Videojulkaisut | 
* Live at Hammersmith Odeon (1981)
* The Single File (1983)
* The Hair of the Hound (1986)
* The Whole Story (1987)
* The Sensual World - The Videos (1990)
* The Line, the Cross & the Curve (1993)

 |
| Muuta | 
* Diskografia
* Wuthering Heights

 |